Fra polsk side bestrebet man seg på å gjenskape sitt statsområde innenfor grensene av den gamle adelsrepublikken Polen-Litauen, som favnet blant annet Litauen, Belarus og store deler av Ukraina. Fra sovjetrussisk tenkte man seg grenser som omfattet Belarus, Ukraina og alle de baltiske østersjørepublikkene. Mellom disse uforenlige interessene ville Litauen hevde sine interesser. De litauiske interesser var rett nok samstemt med polakkene i kampen mot bolsjevikene, men de var bitre motstandere om Litauens fremtid. Litauerne ville forsvare sin uavhengighet og ha grenser som omfattet også Vilnius (Wilno, Vilna).